**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U JEDANAEST MJESECI 2023. GODINE**

**STANJE KRIMINALITETA**

U jedanaest mjeseci 2023. godine evidentirano je 1407 kaznenih djela što je za 55 kaznenih djela ili 3,8% manje u odnosu na jedanaest mjeseci 2022. godine.

Od ukupnog broja kaznenih djela 677 je bilo po poznatom počinitelju, a 730 po nepoznatom počinitelju. Počinitelji su naknadno otkriveni u 349 kaznenih djela ili 47,8%, a u 381 kaznenom djelu počinitelji su ostali nepoznati.

Ukupna razriješenost kaznenih djela iznosi 72,9%, dok je u jedanaest mjeseci 2022. godine iznosila 69,4%.

Ukupna razriješenost kaznenih djela, s kaznenim djelima iz ranijih razdoblja čiji su počinitelji naknadno otkriveni u jedanaest mjeseci (36 kaznenih djela), iznosi 75,5%, a u jedanaest mjeseci 2022. godine je iznosila 71,1%.

U strukturi kriminaliteta ukupno je: 1135 kaznenih djela općeg kriminaliteta od kojih je 190 počinjeno na štetu mladeži i obitelji, 92 kaznena djela organiziranog kriminaliteta, 57 kaznenih djela zlouporabe droga, 51 kazneno djelo gospodarskog kriminaliteta, 45 kaznenih djela sigurnosti prometa i 27 kaznenih djela kibernetičkog kriminaliteta.

**Opći kriminalitet**

U jedanaest mjeseci 2023. godine evidentirano je 1135 kaznenih djela koja pripadaju grupaciji općeg kriminaliteta. Od navedenog broja kaznenih djela 190 je počinjeno na štetu mladeži i obitelji.

Od ukupnog broja kaznenih djela 516 je bilo po poznatom počinitelju, a 619 po nepoznatom počinitelju. Počinitelji su naknadno otkriveni u 267 kaznenih djela ili 43,1%, a u 352 kaznena djela počinitelji su ostali nepoznati.

Ukupna razriješenost kaznenih djela iznosi 69%, a u jedanaest mjeseci 2022. godine je iznosila 65,9%. Ukupna razriješenost kaznenih djela, s djelima iz ranijih razdoblja, iznosi 72%, a u jedanaest mjeseci 2022. godine je iznosila 67,9%.

U strukturi kaznenih djela općeg kriminaliteta ukupno je: 555 kaznenih djela protiv imovine, 195 kaznenih djela protiv osobne slobode, 77 kaznenih djela krivotvorenja, 70 kaznenih djela protiv života i tijela, 15 kaznenih djela protiv opće sigurnosti, 11 kaznenih djela protiv javnog reda, 10 kaznenih djela protiv privatnosti, 4 kaznena djela protiv okoliša, 3 kaznena djela protiv pravosuđa, 3 kaznena djela protiv spolne slobode i 2 kaznena djela protiv zdravlja ljudi.

U kaznenim djelima protiv imovine najviše je teških krađa i krađa. U jedanaest mjeseci je evidentirana 221 teška krađa čija je ukupna razriješenost 46,2%, te 194 krađe čija je razriješenost 38,1%.

Na štetu mladeži i obitelji je počinjeno 190 kaznenih djela ili 12 kaznenih djela manje u odnosu na jedanaest mjeseci 2022. godine.

Od broja kaznenih djela najveći broj pripada kaznenim djelima povrede djetetovih prava (69), povrede dužnosti uzdržavanja (27), nasilja u obitelji (26), nanošenja tjelesne ozljede (18), prijetnji (16) i neprovođenja odluke za zaštitu dobrobiti djeteta (9).

**Gospodarski kriminalitet**

U jedanaest mjeseci evidentirano je 51 kazneno djelo gospodarskog kriminaliteta dok su u jedanaest mjeseci 2022. godine evidentirana 42 kaznena djela.

Najveći broj pripada kaznenim djelima povrede obveze vođenja trgovačkih i poslovnih knjiga (11), utaje poreza ili carine (10), pronevjere (5) i prijevare u gospodarskom poslovanju (5).

**Kibernetički kriminalitet**

Iz ove je grupacije kriminaliteta evidentirano 27 kaznenih djela ili 10 manje u odnosu na jedanaest mjeseci 2022. godine. Od broja evidentiranih kaznenih djela ukupno su 22 kaznena djela računalne prijevare, 3 kaznena djela iskorištavanja djece za pornografiju i 2 kaznena djela neovlaštenog pristupa.

**Organizirani kriminalitet**

Iz oblasti organiziranog kriminaliteta evidentirana su 92 kaznena djela ili 7 više u odnosu na jedanaest mjeseci 2022. godine. Od broja kaznenih djela ukupno je 67 kaznenih djela protuzakonitog ulaženja, kretanja i boravka u RH, 15 kaznenih djela nedozvoljenog posjedovanja, izrade i nabavljanja oružja i eksplozivnih tvari, 7 iznuda, 1 kazneno djelo krivotvorenja novca, 1 kazneno djelo nedozvoljene trgovine i 1 kazneno djelo protupravne naplate.

**Zlouporaba droga**

U jedanaest mjeseci 2023. godine evidentirano je 57 kaznenih djela zlouporabe droga ili 17 kaznenih djela više u odnosu na jedanaest mjeseci 2022. godine.

Zapljenama je izuzeto: 8417,27 g marihuane, 1475,8 g amfetamina, 183,82 g MDMA i derivata XTC, 107,93 g kokaina, 95,51 g cannabis smole, 22,58 g halucinogenih gljiva, 18 g heroina, 0,38 g metamfetamina, 4945 komada lijekova sa liste opojnih droga, 46 stabljika biljke cannabis, 41 kom. MDMA i derivata XTC, 15 komada cannabis sjemenki, 5 kom. metadona i 5 doza LSD.

**SIGURNOST PROMETA**

Na području Policijske uprave brodsko-posavske evidentirano je 1097 prometnih nesreća što je za 171 nesreću ili 18,5% više u odnosu na jedanaest mjeseci 2022. godine.

Od ukupnog broja, 6 nesreća je s poginulim osobama, 341 s ozlijeđenim osobama i 750 s materijalnom štetom.

U odnosu na jedanaest mjeseci 2022. godine broj nesreća s poginulim osobama je manji za 2 nesreće ili 25%, s ozlijeđenim osobama je veći za 23 nesreće ili 7,2%, a s materijalnom štetom je veći za 150 nesreća ili 25%.

U prometnim nesrećama je poginulo 8 osoba, dok je u istom razdoblju prošle godine poginulo 9 osoba.

Teško je ozlijeđeno 97 osoba, a lakše je ozlijede zadobilo 407 osoba. U odnosu na jedanaest mjeseci 2022. godine broj ozlijeđenih osoba je veći za 13,8%.

Najčešće okolnosti koje su prethodile prometnim nesrećama s nastradalim osobama su u pogreškama vozača zbog brzine neprimjerene uvjetima na cesti i to u 69 nesreća, nepoštivanja prednosti prolaza u 64 nesreće, nepropisnog kretanja vozilom na kolniku u 63 nesreće, vožnje na nedovoljnoj udaljenosti u 42 nesreće, te zbog nepropisanog uključenja u promet u 28 nesreća.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s kolnika i to 88 nesreća.

Pod utjecajem alkohola je u trenutku prometne nesreće bilo 145 vozača, 5 pješaka i 2 putnika.

Nadzorom prometa policijski službenici su utvrdili ukupno 23.798 prekršaja u cestovnom prometu što je za 10,7% više nego u jedanaest mjeseci 2022. godine.

Od ukupnog broja prekršaja, utvrđeno je 9328 prekršaja vožnje nepropisnom brzinom što je u odnosu na jedanaest mjeseci 2022. godine manje za 1,2%, a zbog upravljanja vozilom pod utjecajem alkohola je utvrđeno 1189 prekršaja što je za 1,2% više prekršaja nego u prošloj godini.

**JAVNI RED**

Tijekom proteklih jedanaest mjeseci evidentirano je 2840 prekršaja od kojih su 434 protiv javnog reda i mira i 2406 iz ostalih zakona.

U odnosu na jedanaest mjeseci 2022. godine prekršaja je više za 13,2%.

**Javni red i mir**

Prema Zakonu o prekršajima protiv javnog reda i mira evidentirana su 434 prekršaja u kojima su sudjelovale 373 osobe. U odnosu na jedanaest mjeseci 2022. godine (445 prekršaja) bilježi se smanjenje za 11 prekršaja.

Evidentirana su 144 prekršaja svađe i vike, 83 prekršaja omalovažavanja policijskih službenika, 75 tučnjava, 41 prekršaj držanja životinja bez nadzora, 37 prekršaja drskog ponašanja, 25 prekršaja odavanja pijanstvu na javnom mjestu, 13 prekršaja vrijeđanja ili omalovažavanja moralnih osjećaja građana, 9 prekršaja odavanja skitnji i prosjačenju, 4 prekršaja davanja alkohola osobama pod utjecajem alkohola, 2 prekršaja nesprječavanja narušavanja javnog reda i mira i 1 prekršaj neovlaštenog pucanja iz vatrenog oružja.

Na ulici i trgu su počinjena 244 prekršaja, u ugostiteljskim objektima 54 prekršaja, a na drugim mjestima 136 prekršaja.

Pojedinačno je počinjeno 328 prekršaja, udružene dvije osobe su počinile 62 prekršaja, a u grupi tri i više osoba su počinjena 44 prekršaja.

Pod utjecajem alkohola je počinjeno 169 prekršaja.

**Ostali zakoni**

Prema ostalim zakonima evidentirano je 2406 prekršaja. U odnosu na jedanaest mjeseci 2022. godine (2063 prekršaja) ovih je prekršaja više za 16,6%.

Najviše prekršaja evidentirano je iz Zakona o nadzoru državne granice i to 762 prekršaja, a zatim slijedi 353 prekršaja iz Zakona o suzbijanju zlouporabe droga, 273 prekršaja iz Zakona o zaštiti od nasilja u obitelji, 224 prekršaja iz Zakona o osobnoj iskaznici, 216 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 162 prekršaja iz Zakona o nabavi i posjedovanju oružja građana, 149 prekršaja iz Zakona o strancima …

**Javna okupljanja**

Na području Policijske uprave brodsko-posavske prijavljeno je 1312 javnih okupljanja od kojih je održano 1290 ili 47 okupljanja više u odnosu na jedanaest mjeseci 2022. godine.

Održana su 933 javna okupljanja sportskog karaktera, 168 kulturno zabavnog karaktera, 11 prosvjeda, 2 političkog karaktera i 176 okupljanja ostalog karaktera.

Na održanim okupljanjima angažirana su 1533 policajaca, a zbog narušavanja javnog reda i mira podnijeto je 17 prekršajnih prijava.

**SIGURNOST DRŽAVNE GRANICE**

Tijekom jedanaest mjeseci 2023. godine je preko graničnih prijelaza zabilježeno prometovanje 10.652.025 osoba što je povećanje za 13,9% u odnosu na jedanaest mjeseci 2022. godine.

Od ukupnog broja prelazaka, evidentirano je 5.022.028 prelazaka državljana trećih zemalja, 4.132.818 prelazaka hrvatskih državljana i 1.497.179 prelazaka državljana EU.

Promatrajući prometovanje vozila evidentirano je ukupno: 3.966.576 osobnih automobila što je za 12,2% više nego u jedanaest mjeseci 2022. godine, 559.959 teretnih vozila što je povećanje za 0,04%, te 51.373 autobusa što je u odnosu na jedanaest mjeseci 2022. godine povećanje za 16,3%.

Na graničnim prijelazima odbijeno je 1486 ulaza strancima u Republiku Hrvatsku i 544 izlaza od kojih se 344 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

Evidentirano je 160 požara od kojih je 67 na otvorenom prostoru, 55 na građevinskim objektima i 38 na prometnim sredstvima.

U odnosu na jedanaest mjeseci 2022. godine požara je manje za 4,2%.

Tehnoloških eksplozija nije bilo.